Diari Oficial de la Generalitat Valenciana


Sumari del DOGV 9547, del 06-03-2023 (2023/2347)

RESOLUCIÓ de 2 de març de 2023, de la presidenta del Consell d'Administració de l'Autoritat de Transport Metropolità de València, per la qual es regulen les tarifes dels títols propis d'FGV per a viatjar per la xarxa de Metrovalencia, així com les seues condicions d'aplicació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9547

Data del DOGV
:   06-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2347


Data del document
:   02-03-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * fixació de preus
    * tarifa de transport

RESOLUCIÓ de 2 de març de 2023, de la presidenta del Consell d'Administració de l'Autoritat de Transport Metropolità de València, per la qual es regulen les tarifes dels títols propis d'FGV per a viatjar per la xarxa de Metrovalencia, així com les seues condicions d'aplicació. [2023/2347]  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol (modificada per l'LO 1/2006, de 10 d'abril) atribueix a la Generalitat, en l'article 49.15, la competència exclusiva en matèria de transport terrestre dins de la Comunitat Valenciana.  
D'altra banda, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39.1, encomana a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
L'article sisé, apartat 8, del Decret 144/1986, de 24 de novembre, del Consell de la Generalitat Valenciana, pel qual s'aprova l'estatut de l'entitat Ferrocarrils de la Generalitat Valenciana (DOGV 05.12.1986), preveu que correspon al Consell d'Administració de Ferrocarrils de la Generalitat Valenciana (d'ara en avant, FGV), proposar a la Conselleria d'Obres Públiques, Urbanisme i Transports les tarifes generals, especials i ocasionals de tots els seus serveis. No obstant això, mitjançant l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València (d'ara en avant, ATMV), com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport públic, amb la qual cosa se li atribueixen, entre d'altres, les funcions de disseny i aprovació del règim tarifari i les relatives a informació a l'usuari, publicitat i qualitat dels serveis, en virtut dels apartats 5.e i 5.h de l'article 90 d'aquesta llei.  
  
Així mateix, l'article 2.e del Decret 81/2017, de 23 de juny, del Consell, pel qual s'aprova el Reglament de l'ATMV, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència.  
  
Al seu torn, segons l'article 8.1.c del mateix text, correspon al Consell d'Administració de l'ATMV aprovar el règim tarifari dels serveis de transport públic regular de viatgers. A conseqüència de tot això, la competència per a aprovar tarifes corresponents als títols propis d'FGV per a viatjar per la xarxa de Metrovalencia, que forma part de l'àrea metropolitana de transport de València, correspon al Consell d'Administració d'ATMV a proposta del Consell d'Administració d'FGV.  
  
En exercici de la potestat tarifària atribuïda per l'article 90.5.e de la Llei 13/2016, de 29 de desembre, i per l'article 2.e i 8.1.c del Decret 81/2017, de 23 de juny, del Consell, a proposta del Consell d'Administració d'FGV, resolc:  
  
Primer. Objecte  
Constitueix l'objecte d'aquesta resolució la regulació de les tarifes dels títols propis d'FGV per a viatjar per la xarxa de Metrovalencia, així com de les seues condicions d'aplicació.  
Queden expressament exclosos d'aquesta regulació els passes de lliure accés i/o circulació que ha emés FGV que no formen part de l'oferta comercial de títols per al públic en general i que, per tant, no puguen adquirir-se mitjançant pagament d'una de les tarifes que recull aquesta resolució.  
  
Segon. Títols de transport  
1. El títol de transport és un contracte subjecte a condició entre les autoritats de transport o les empreses operadores i les persones usuàries, que permet a aquestes últimes fer ús dels serveis de transport oferits per aquelles.  
Està integrat en un medi físic anomenat suport. Mitjançant l'acte de la validació, consistent en la verificació del títol que conté el suport i, si és el cas, el consum del crèdit corresponent, se li dona validesa (compliment de la condició) i, en conseqüència, queda formalitzat el contracte de transport entre les dues parts.  
A aquest efecte, per a tindre dret a viatjar, les persones usuàries hauran de validar els títols de transport en els punts habilitats per a fer-ho i, en tot cas, cada vegada que es canvie de mode de transport durant la realització d'un trajecte.  
2. Un títol de transport es defineix en funció dels seus àmbits modal, zonal, temporal, material i personal.  
a) Àmbit modal: modes de transport i/o empreses operadores o xarxes de transport en les quals es pot utilitzar.  
b) Àmbit zonal: zones tarifàries per les quals es pot usar. L'annex I d'aquesta resolució indica la distribució zonal a efectes tarifaris de la xarxa de Metrovalencia, amb la indicació dels trams de línia que comprén cada zona.  
c) Àmbit temporal: període de vigència del títol.  
d) Àmbit material: saldo de viatges o diners, segons el cas.  
e) Àmbit personal: requisits subjectius per a l'ús del títol.  
3. Els títols de transport vàlids per a viatjar per la xarxa de Metrovalencia poden ser propis d'FGV, quan serveixen exclusivament per a desplaçar-se per les línies d'FGV, o integrats o de coordinació d'una autoritat de transport, quan poden ser utilitzats per a viatjar per línies explotades per diferents empreses operadores o diferents xarxes de transport.  
Sense perjudici del que disposa el paràgraf anterior, aquesta resolució es refereix exclusivament als títols propis d'FGV per a la xarxa de Metrovalencia. L'annex II d'aquesta resolució especifica tant la descripció i les característiques de cadascun dels títols propis d'FGV per a la xarxa de Metrovalencia com la dels suports que serveixen per a allotjar-los.  
  
Tercer. Tarifes  
1. La tarifa aplicable a cada títol o suport es fixa considerant les característiques que han servit per a definir-los i inclou els impostos i, si és el cas, l'assegurança obligatòria de viatgers. En l'annex III s'assenyalen les tarifes establides per a cadascun dels títols regulats ací i les dels suports emprats per a contindre'ls.  
2. Algunes persones usuàries, siga per imperatiu legal o en atenció a determinades condicions subjectives, poden gaudir de reduccions en la tarifa del títol de què es tracte. L'annex IV indica la tipologia, les característiques i el percentatge de les reduccions aplicables.  
3. FGV pot, en l'àmbit de la xarxa de Metrovalencia i per motius justificats, aplicar excepcionalment reduccions parcials o totals sobre la tarifa dels diferents títols que es regulen ací, així com establir diferents condicions d'ús respecte dels títols afectats, siga per al públic en general o per a col·lectius específics, en els casos següents:  
  
a) Esdeveniments organitzats per FGV en el marc del compliment de les seues finalitats fundacionals.  
b) Col·laboració ciutadana en projectes pilot o en fase de proves liderats per FGV.  
c) Col·laboració amb institucions o organitzacions sense ànim de lucre per al desenvolupament de les accions de responsabilitat social corporativa dutes a terme per FGV.  
d) Per raons associades a mesures de foment i conscienciació ciutadana de la mobilitat sostenible.  
e) Esdeveniments que impliquen una reducció significativa del trànsit rodat en àmbits determinats a fi de facilitar la mobilitat mitjançant el transport públic.  
f) Qualsevol altre cas que no prevegen les lletres anteriors orientat a la promoció del transport públic.  
En els casos que estableixen els apartats d, e i f, es requerirà l'autorització expressa de l'ATMV.  
  
Quart. Acords  
FGV, en l'àmbit de la xarxa de Metrovalencia i amb un informe previ favorable de l'ATMV, podrà subscriure acords amb òrgans administratius, amb departaments de la Generalitat o amb diferents administracions, amb la finalitat que determinats col·lectius amb condicions socials específiques puguen beneficiar-se de reduccions en la tarifa diferents de les establides amb caràcter general. Aquestes mesures, en cap cas, hauran de minorar els ingressos d'FGV, per la qual cosa aquests organismes hauran de compensar les quantitats que es deixen de percebre, en compliment de l'article 39.4 de la Llei 6/2011, d'1 d'abril, de mobilitat de la Comunitat Valenciana.  
No obstant això, sense perjudici del que estableix el paràgraf precedent, transitòriament continuaran vigents fins que expiren en els terminis establits per a cada cas els acords o els convenis subscrits per FGV amb empreses o organismes per a la promoció del transport públic.  
  
Cinqué. Títol de regularització aplicable a les persones usuàries desproveïdes de títol de transport vàlid  
Les persones usuàries que siguen sorpreses sense títol de transport vàlid a l'interior de les instal·lacions a les quals s'accedisca mitjançant validació, viatjant o havent viatjat en els trens o els tramvies d'FGV, hauran d'adquirir, a l'efecte de formalitzar el contracte de transport corresponent, un suport carregat amb un títol de regularització vàlid per a fer un únic viatge per qualsevol trajecte en la xarxa de Metrovalencia, mitjançant l'abonament de la tarifa que estableix a aquest efecte l'annex III d'aquesta resolució, d'acord amb el que disposa l'article 19.1 de la Llei 6/2011, d'1 d'abril, de mobilitat de la Comunitat Valenciana, en relació amb el que indica l'article 103.6 d'aquesta, i això amb independència d'altres despeses i de les sancions administratives o d'una altra índole que s'establisquen legalment o judicialment.  
  
Als efectes anteriors, la validesa d'un títol de transport estarà determinada, a més de per la seua validació corresponent, per l'adequació del seu ús als àmbits modal, zonal, temporal, material i personal que posseeix, per la utilització del suport pel titular en els casos que corresponga i per la no superació del temps màxim de viatge.  
  
Sisé. Pèrdua d'efectes  
Queda sense efecte la Resolució de 25 de gener de 2022, del Consell d'Administració de l'Autoritat de Transport Metropolità de València, per la qual es regulen les tarifes dels títols propis d'FGV per a viatjar per la xarxa de Metrovalencia, així com les seues condicions d'aplicació i totes les disposicions que contravinguen el que disposa aquesta resolució.  
  
Seté. Data d'efecte  
Aquesta resolució tindrà efecte el mateix dia de l'exercici 2023 en què entre en vigor l'extensió de la integració tarifària a la totalitat de la xarxa de RENFE Rodalia del Nucli de València, prevista per l'Autoritat de Transport Metropolità de València.  
Des de l'entrada en vigor, FGV disposarà d'un termini de tres mesos per a adaptar la seua operativa i normativa internes als canvis introduïts mitjançant aquesta resolució en relació amb la regulació anterior, així com, si és el cas, la informació al públic.  
Contra aquesta resolució, que posa fi a la via administrativa, es podrà interposar un recurs potestatiu de reposició davant del Consell d'Administració de l'ATMV en el termini d'un mes a comptar des de l'endemà de publicar-se, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Una vegada transcorregut aquest termini, únicament es podrà interposar un recurs contenciós administratiu, regulat en la Llei 29/1998, de 13 de juliol, reguladora de la jurisdicció contenciosa administrativa, sense perjudici, si és el cas, de la procedència del recurs extraordinari de revisió d'acord amb el que estableixen els articles 125 i 126 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 2 de març de 2023. La presidenta del Consell d'Administració de l'Autoritat de Transport Metropolità de València: Rebeca Torró Soler.  
  
  
  
  
Annex I  
Distribució zonal tarifària de la xarxa de Metrovalencia  
  
1. A l'efecte del sistema tarifari, la xarxa de Metrovalencia es divideix, prenent com a centre el nucli urbà de la ciutat de València, en dues zones concèntriques parcialment solapades que s'estenen cap al nord, l'oest i el sud, denominades A i B respectivament, més una àrea de suplement tarifari denominada +, conformada exclusivament per la parada d'Aeroport.  
2. La distribució zonal tarifària s'ha efectuat, amb les excepcions que s'assenyalen més endavant, sobre el criteri de divisió comarcal, de manera que cada zona es conforma per a cada corredor de la xarxa per les parades situades en dues comarques adjacents.  
Així, la zona A queda constituïda per les parades situades a la comarca de València i les comarques limítrofes de l'Horta Nord i l'Horta Sud.  
D'altra banda, la zona B es conforma per les parades situades en les comarques esmentades de l'Horta Nord i l'Horta Sud i les comarques adjacents per a cada corredor, això és, les comarques del Camp de Túria i la Ribera Alta.  
D'aquesta manera, les parades de les dues comarques de l'Horta configuren el solapament zonal existent entre les zones A i B, pertanyent a totes dues zones simultàniament.  
Com a excepcions al que disposen els paràgrafs precedents, s'estableixen les següents:  
a) La parada d'Aeroport, fins i tot estant situada a la comarca de l'Horta Sud, conforma per si mateixa l'àrea de suplement tarifari +.  
b) Les parades de Massarrojos, Fira València, Les Carolines - Fira i Benimàmet, fins i tot pertanyents a la comarca de València, s'han inclòs en la intersecció conformada per les zones A i B, per estar situades entre parades pertanyents a aquesta àrea.  
c) La parada d'Empalme, fins i tot pertanyent a la comarca de l'Horta Nord, s'ha figurat únicament en la zona A.  
3. Una vegada considerats tots els aspectes que s'assenyalen en l'apartat 2 anterior, la distribució zonal tarifària de la xarxa de Metrovalencia queda així:  
  
ZONA A  
  
Línia 1: Des de Masies fins a Espioca  
Línia 2: Des de La Vallesa fins a Torrent Avinguda  
Línia 3: Des de Rafelbunyol fins a Roses  
Línia 4: Des de Dr. Lluch fins a Fira València / Mas del Rosari / Ll. Llarga - Terramelar  
(línia completa)  
Línia 5: Des de Marítim fins a Roses  
Línia 6: Des de Marítim fins a Tossal del Rei (línia completa)  
Línia 7: Des de Marítim fins a Torrent Avinguda (línia completa)  
Línia 8: Des de Marítim fins a Neptú (línia completa)  
Línia 9: Des d'Alboraia Peris Aragó fins a La Presa  
  
  
  
ZONA B  
  
Línia 1: Des de Bétera fins a Burjassot  
Des de Paiporta fins a Castelló  
Línia 2: Des de Llíria fins a Cantereria  
Des de Paiporta fins a Torrent Avinguda  
Línia 3: Des de Rafelbunyol fins a Alboraia Palmaret  
Des de Mislata fins a Roses  
Línia 4: Des de La Granja fins a Fira València / Mas del Rosari / Ll. Llarga - Terramelar  
Línia 5: Des de Mislata fins a Roses  
Línia 7: Des de Paiporta fins a Torrent Avinguda  
Línia 9: Des d'Alboraia Peris Aragó fins a Alboraia Palmaret  
Des de Mislata fins a Riba-roja de Túria  
  
SOLAPAMENT ZONES A I B  
  
Línia 1: Des de Masies fins a Burjassot  
Des de Paiporta fins a Espioca  
Línia 2: Des de La Vallesa fins a Cantereria  
Des de Paiporta fins a Torrent Avinguda  
Línia 3: Des de Rafelbunyol fins a Alboraia Palmaret  
 Des de Mislata fins a Roses  
Línia 4: Des de La Granja fins a Fira València / Mas del Rosari / Ll. Llarga - Terramelar  
Línia 5: Des de Mislata fins a Roses  
Línia 7: Des de Paiporta fins a Torrent Avinguda  
Línia 9: Des de Mislata fins a La Presa  
  
  
  
ÀREA + DE SUPLEMENT TARIFARI  
  
Línia 3: Aeroport  
Línia 5: Aeroport  
  
  
En la figura següent es representa el plànol zonal tarifari on pot apreciar-se la distribució zonal figurada en aquest apartat.  
  
  
  
Annex II  
Títols i suports  
  
1. Consideracions generals  
Viatge. Es considera viatge el recorregut entre un punt d'origen i un altre de destinació, incloent-hi totes les etapes necessàries per a completar-lo encara que es desenvolupen per línies de diferents empreses operadores en funció del nombre permés de transbords entre aquestes, efectuat per una persona i, si és el cas, aquelles altres que tinguen dret a acompanyar-la sense necessitat de validacions addicionals. A aquest efecte, tenen aquest dret:  
a) Els menors de deu anys, amb un màxim de dos per cada persona adulta proveïda de títol de transport vàlid.  
b) La persona que assisteix la que té un grau de discapacitat igual o superior al 64 %, proveïda de títol de transport vàlid i que requereix l'atenció d'una altra per a desplaçar-se.  
Combinació zonal tarifària. En la xarxa de Metrovalencia hi ha 2 zones tarifàries A i B i 1 àrea de suplement tarifari + que donen lloc a 5 combinacions zonals tarifàries preestablides: A, B, B+, AB i AB+.  
  
Per a efectuar un determinat viatge serà vàlida qualsevol combinació zonal tarifària que incloga, almenys, totes les zones tarifàries per les quals discórrega aquest, a més del suplement tarifari + si el viatge té origen o destinació a Aeroport.  
Temps màxim de viatge. Únicament a l'efecte de validesa del títol de transport, cada viatge disposa d'un límit màxim de duració en funció de la combinació zonal tarifària associada al títol amb què es realitza aquell, concretament 90 minuts per als viatges amb títols de combinacions zonals tarifàries A, B o B+ i 150 minuts per a viatges amb títols de combinacions zonals tarifàries AB o AB+, comptats des de la validació del títol.  
Quan el viatge es realitze amb un títol sense combinació zonal tarifària associada, el temps màxim de viatge estarà determinat pel recorregut efectuat, segons els temps indicats en el paràgraf anterior.  
Càrrega i recàrrega. Es diu que un suport es carrega amb un títol la primera vegada que se li n'associa un o quan s'empra per a contindre un títol diferent de l'anterior ja consumit que haja contingut. D'altra banda, es considera recàrrega la inclusió en un suport d'un títol complet de la mateixa tipologia que el que contenia o, si és el cas, l'ampliació del seu saldo en euros.  
Tecnologia contactless. Per a validar els títols de transport continguts en els suports, la majoria d'aquests últims disposen d'un xip de memòria integrat que intercanvia informació amb els lectors de les màquines de validació aproximant-lo a aquests. Aquests suports reben el nom de TSC (targetes sense contacte).  
  
2. Suports  
Les característiques de cada tipus de suport es determinen per la combinació de tres elements: la tecnologia que implementa, el material emprat per a fabricar-se i l'exclusivitat del seu ús.  
La tipologia de suports emprats en la xarxa de Metrovalencia és la següent:  
a) Suports sense tecnologia contactless. Són de paper i s'empren per a contindre títols anònims o nominatius, segons siga procedent, que es consideren autovalidats des del moment de l'expedició i caduquen amb la realització del trajecte o amb l'expiració del temps màxim de viatge.  
També s'utilitzen com a suport dels rebuts dels títols de regularització a què es refereix el punt cinqué d'aquesta resolució. A aquest efecte, els rebuts corresponents als títols de regularització que s'abonaran en l'acte tenen caràcter anònim i els que es refereixen als de pagament ajornat són nominatius.  
b) Suports amb tecnologia contactless (TSC). Poden ser de cartó o PVC i s'usen per a contindre títols que requereixen validar-se com a procés independent de la seua càrrega o recàrrega en el suport.  
N'hi ha d'anònims o de personalitzats, amb les característiques que es descriuen a continuació:  
i. Anònims: pot utilitzar-los per a viatjar qualsevol persona. Són de cartó o PVC.  
Hi ha la possibilitat de registrar aquestes targetes en el web de Metrovalencia per a accedir a avantatges determinats, com ara recàrregues per web o recuperació de saldo en cas de robatori o pèrdua, entre altres.  
ii. Personalitzats: els ha d'utilitzar el titular, per la qual cosa en aquests apareixen tant les dades personals com la fotografia. Són únicament de PVC. Poden ser de dos tipus:  
Suports personalitzats genèrics, als quals pot associar-se qualsevol títol que no requerisca que el titular complisca determinats requisits subjectius.  
Suports personalitzats específics, que només poden obtindre's si es reuneixen determinades condicions particulars i serveixen principalment per a albergar els títols que requereixen les mateixes característiques personals que han hagut d'acreditar-se per a obtindre aquest suport, o bé permeten aplicar directament reduccions sobre la tarifa de determinats títols en funció d'aquests requisits subjectius acreditats. En aquests casos, hauran de ser d'ús exclusiu del titular.  
No obstant això, en alguns suports personalitzats específics també es permet carregar títols genèrics. En aquest cas, a més del titular, en funció de les característiques del títol carregat, hauran de poder viatjar altres persones conjuntament amb aquell.  
En la taula que conté el punt 4 d'aquest annex, es detallen els suports propis d'FGV d'aquesta tipologia utilitzats en la xarxa de Metrovalencia amb els títols que poden carregar-se en cadascun dels suports.  
Addicionalment, títols determinats d'FGV poden contindre's en suports contactless d'altres operadores, en els suports que l'ATMV comercialitza i en els suports o els dispositius que aquella valide per a aquesta finalitat.  
A més d'això, per a l'operativa amb les TSC pròpies d'FGV han de tindre's en compte les consideracions següents:  
Caducitat. Les TSC de PVC caduquen al cap de cinc anys i les de cartó, al cap de tres, i després d'aquests terminis no admetran càrregues ni recàrregues, encara que es podran continuar utilitzant fins a esgotar el títol que continguen en aquest moment.  
Garantia. Hi ha una garantia de cinc anys per a les TSC de PVC i d'un any per a les TSC de cartó, que cobreix les possibles avaries no motivades per mal ús o conservació.  
Duplicació. En cas de pèrdua, robatori o furt d'una TSC personalitzada o TSC no personalitzada registrada, el client pot sol·licitar un duplicat en les dependències que FGV designe, i ha d'abonar la tarifa del nou suport.  
Reactivació. En determinats casos, l'acreditació dels requisits que han servit per a obtindre un determinat títol o suport ha de renovar-se anualment, per la qual cosa, per a evitar que per aquest motiu haja d'adquirir-se un nou suport físic cada any, hi ha la possibilitat de reactivar-lo mitjançant l'abonament de l'import consignat en l'annex de tarifes.  
Bescanvi. En els períodes establits per al canvi de tarifa, es poden recarregar títols amb la tarifa actualitzada idèntics als existents en un suport, i es descompta el valor del saldo anterior de l'import que cal abonar.  
3. Títols  
  
a) SENZILL  
  
Descripció: Títol que permet fer un sol viatge per una determinada combinació zonal tarifària.  
Àmbit modal: Exclusiu per a la xarxa de Metrovalencia.  
Àmbit zonal: Combinació zonal tarifària associada al títol.  
Àmbit temporal: En suports TSC mentre estiga vigent la tarifa amb la qual s'haja carregat o recarregat el títol.  
En suport paper, no disposa de període de vigència associat, per requerir ús immediat.  
Àmbit material: Saldo d'un viatge.  
Àmbit personal Sense requisits subjectius associats.  
Suport: Pot contindre's en els suports TSC anònims i en els TSC personalitzats genèrics. Addicionalment, pot contindre's també en els suports TSC personalitzats específics que servisquen per a aplicar reduccions en la seua tarifa i en els altres d'aquesta tipologia en què es permeta expressament.  
A més, el poden emetre agents en suport paper.  
Altres característiques: En els suports TSC poden acumular-se fins a quatre senzills. Quan el suport continga títols adquirits sense reducció en la tarifa, pot efectuar-se fins a un nombre màxim de validacions igual al de títols carregats, amb la condició que servisquen per a realitzar un recorregut idèntic.  
  
  
b) COL·LECTIU  
  
Descripció: Títol utilitzat exclusivament en esdeveniments determinats per a la realització col·lectiva d'un trajecte preestablit per grups de quinze o més persones amb obligació de pagament.  
Àmbit modal: Exclusiu per a la xarxa de Metrovalencia.  
Àmbit zonal: Combinació zonal tarifària associada al trajecte.  
Àmbit temporal: El temps màxim de viatge comptat des de l'expedició del títol.  
Àmbit material: Nombre de viatges idèntic al nombre de persones amb obligació de pagament que conformen el grup.  
Àmbit personal Sense requisits subjectius associats.  
Suport: Només l'emeten agents en suport paper.  
Altres característiques: Títol instrumental disponible exclusivament en períodes determinats.  
  
  
c) TUIN (TÍTOL ÚNIC INTEL·LIGENT)  
  
Descripció: Títol amb saldo en euros i sense combinació zonal tarifària associada que, en funció del viatge realitzat, consumeix crèdit mitjançant l'aplicació de la tarifa corresponent a la combinació zonal tarifària més favorable d'entre les que incloguen totes les zones per les quals ha transcorregut el mateix més, si és el cas, el suplement tarifari en els trajectes amb origen o destinació a Aeroport.  
Àmbit modal: Exclusiu per a la xarxa de Metrovalencia.  
Àmbit zonal: Tota la xarxa de Metrovalencia.  
Àmbit temporal: Manca de caducitat.  
Àmbit material: Saldo en euros disponible en el suport, amb el límit màxim de 100 €.  
Àmbit personal Sense requisits subjectius associats.  
Suport: Pot contindre's en els suports TSC anònims i en els TSC personalitzats genèrics. Addicionalment, pot contindre's també en els suports TSC personalitzats específics que servisquen per a aplicar reduccions en la seua tarifa i en els altres d'aquesta tipologia en què es permeta expressament.  
Altres característiques: L'import mínim de la càrrega o la recàrrega és de 5,00 €, que es pot incrementar amb quantitats múltiples d'1,00 € a partir d'aquesta quantitat, sempre que no se sobrepasse el límit màxim.  
En funció del saldo existent, sempre que la càrrega o la recàrrega s'haja realitzat sense aplicació de reduccions en la tarifa, poden efectuar-se fins a seixanta validacions simultànies per a fer un recorregut idèntic.  
En la xarxa de metro es requereix una doble validació perquè el sistema puga determinar la combinació zonal tarifària del viatge realitzat i l'aplicació la tarifa corresponent. Per a això, en la validació d'accés es descompta el saldo corresponent a un viatge per la combinació zonal tarifària AB, excepte si aquesta validació es realitza en la parada d'Aeroport, i en aquest cas es descompta inicialment el saldo corresponent a un viatge per la combinació zonal tarifària AB+. Amb la validació d'eixida, una vegada comprovat pel sistema el trajecte realitzat, es compensa la diferència a favor o en contra quan siga procedent.  
En la xarxa tramviària només es requereix validació d'entrada, i es descompta el saldo corresponent a la combinació zonal tarifària A.  
Per al cas en què el títol estiga contingut en un suport personalitzat, es defineixen dos nivells de consum, la superació del qual durant el mes natural dona dret a la persona titular d'aquest suport a viatjar gratuïtament. Per a aquest fi, en aquests suports s'acumula el consum dels viatges realitzats pel titular, de manera que quan s'arribe al primer nivell els seus viatges per les combinacions zonals tarifàries A, B o B+ seran gratuïts, i en aconseguir-se el segon nivell podrà viatjar de manera gratuïta per tota la xarxa, fins a l'inici del mes natural següent.  
  
  
d) TUIN JOVE  
  
Descripció: Títol per a persones de menys de 31 anys, amb saldo en euros i sense combinació zonal tarifària associada que, en funció del viatge realitzat, consumeix crèdit mitjançant l'aplicació de la tarifa corresponent a la combinació zonal tarifària més favorable d'entre les que incloguen totes les zones per les quals ha transcorregut el mateix més, si és el cas, el suplement tarifari en els trajectes amb origen o destinació a Aeroport.  
Àmbit modal: Exclusiu per a la xarxa de Metrovalencia.  
Àmbit zonal: Tota la xarxa de Metrovalencia.  
Àmbit temporal: Vàlid fins que el titular esgote el saldo del títol una vegada complits els 31 anys.  
Àmbit material: Saldo en euros disponible en el suport, amb el límit màxim de 100 €.  
Àmbit personal Persones de menys de 31 anys, acreditable mitjançant el DNI, el permís de conduir, el NIE, el passaport en vigor o el llibre de família (per als menors de 14 anys).  
Suport: Només pot contindre's en els suports personalitzats específics per a allotjar-lo.  
Altres característiques: El preu del viatge és un 15 % inferior al del títol TuiN, si bé el saldo consumit per viatge és idèntic al d'aquell títol, i és en el moment de la compra (càrrega o recàrrega) quan s'aplica la diferència entre l'import abonat i el saldo efectivament carregat.  
L'import mínim de la càrrega o la recàrrega és de 5,00 €, corresponent a un saldo de 5,88 €. Aquest import mínim pot incrementar-se, amb relació idèntica import/saldo, amb quantitats múltiples d'1,00 € a partir d'aquesta quantitat, sempre que no se sobrepasse el límit màxim de saldo en el suport.  
En la xarxa de metro es requereix una doble validació perquè el sistema puga determinar la combinació zonal tarifària del viatge realitzat i l'aplicació la tarifa corresponent. Per a això, en la validació d'accés es descompta el saldo corresponent a un viatge per la combinació zonal tarifària AB, excepte si aquesta validació es realitza en la parada d'Aeroport, i en aquest cas es descompta inicialment el saldo corresponent a un viatge per la combinació zonal tarifària AB+. Amb la validació d'eixida, una vegada comprovat pel sistema el trajecte realitzat, es compensa la diferència a favor o en contra quan siga procedent.  
En la xarxa tramviària només es requereix validació d'entrada, i es descompta el saldo corresponent a la combinació zonal tarifària A.  
Per al cas en què el títol estiga contingut en un suport personalitzat, es defineixen dos nivells de consum, la superació del qual durant el mes natural dona dret a la persona titular d'aquest suport a viatjar gratuïtament. Per a aquest fi, en aquests suports s'acumula el consum dels viatges realitzats pel titular, de manera que quan s'arribe al primer nivell els seus viatges per les combinacions zonals tarifàries A, B o B+ seran gratuïts i, en aconseguir-se el segon nivell, podrà viatjar de manera gratuïta per tota la xarxa, fins a l'inici del mes natural següent.  
  
  
e) GENT MAJOR MENSUAL  
  
Descripció: Títol que permet a persones d'edat igual o superior a 65 anys desplaçar-se sense limitació de viatges durant 30 dies.  
Àmbit modal: Exclusiu per a la xarxa de Metrovalencia.  
Àmbit zonal: Combinació zonal tarifària AB+.  
Àmbit temporal: Vàlid durant trenta dies naturals comptats des d'aquell en què es realitza la primera validació, mentre estiga vigent la tarifa amb què s'haja adquirit.  
Àmbit material: Sense límit de viatges.  
Àmbit personal Persones d'edat igual o superior a 65 anys, acreditable mitjançant DNI, permís de conduir, NIE o passaport en vigor.  
Suport: Només pot contindre's en els suports personalitzats específics per a allotjar-lo.  
Altres característiques: En un suport poden acumular-se fins a dos títols.  
  
  
f) MOBILITAT MENSUAL  
  
Descripció: Títol que permet a persones amb un grau de discapacitat reconegut igual o superior al 64 % desplaçar-se sense limitació de viatges durant trenta dies.  
Àmbit modal: Exclusiu per a la xarxa de Metrovalencia.  
Àmbit zonal: Combinació zonal tarifària AB+.  
Àmbit temporal: Vàlid durant trenta dies naturals comptats des d'aquell en què es realitza la primera validació, mentre estiga vigent la tarifa amb què s'haja adquirit.  
Àmbit material: Sense límit de viatges.  
Àmbit personal Persones amb un grau de discapacitat reconegut igual o superior al 64 %, acreditable mitjançant el carnet de la conselleria competent que identifica una persona amb discapacitat o, en defecte d'això, la resolució administrativa de reconeixement del grau de discapacitat expedida per un organisme oficial competent de qualsevol estat membre de la UE.  
Suport: Només pot contindre's en els suports personalitzats específics per a allotjar-lo.  
Altres característiques: En un suport poden acumular-se fins a dos títols.  
  
  
g) MOBILITAT ANUAL  
  
Descripció: Títol que permet a persones amb un grau de discapacitat reconegut igual o superior al 64 % desplaçar-se sense limitació de viatges durant 365 dies.  
Àmbit modal: Exclusiu per a la xarxa de Metrovalencia.  
Àmbit zonal: Combinació zonal tarifària AB+.  
Àmbit temporal: Vàlid durant 365 dies naturals comptats des d'aquell en què es realitza la primera validació, mentre estiga vigent la tarifa amb què s'haja adquirit.  
Àmbit material: Sense límit de viatges.  
Àmbit personal Persones amb un grau de discapacitat reconegut igual o superior al 64 %, acreditable mitjançant el carnet de la conselleria competent que identifica una persona amb discapacitat o, en defecte d'això, la resolució administrativa de reconeixement del grau de discapacitat expedida per un organisme oficial competent de qualsevol estat membre de la UE.  
Suport: Només pot contindre's en els suports personalitzats específics per a allotjar-lo.  
Altres característiques: En un suport poden acumular-se fins a dos títols.  
  
  
h) TÍTOL D'ACORDS  
  
Descripció: Títol que permet a les persones beneficiàries dels acords subscrits per FGV viatjar per la xarxa de Metrovalencia en els termes establits en l'acord de referència.  
  
Àmbit modal: Exclusiu per a la xarxa de Metrovalencia.  
Àmbit zonal: L'establit en l'acord de referència.  
Àmbit temporal: L'establit en l'acord de referència.  
Àmbit material: L'establit en l'acord de referència.  
Àmbit personal L'establit en l'acord de referència, que es pot acreditar mitjançant un certificat de l'organisme subscriptor.  
Suport: Només pot contindre's en els suports personalitzats específics per a allotjar-lo.  
Altres característiques: Títol instrumental no disponible per al públic en general.  
  
  
i) TÍTOL DE REGULARITZACIÓ  
  
Descripció: Títol per a la regularització del viatge de les persones desproveïdes de títol de transport vàlid.  
Àmbit modal: Exclusiu per a la xarxa de Metrovalencia.  
Àmbit zonal: Combinació zonal tarifària AB+.  
Àmbit temporal: Sense període de vigència associat, requereix ús immediat.  
Àmbit material: 1 viatge.  
Àmbit personal Sense requisits subjectius associats.  
Suport: Només es carrega en suport TSC de cartó.  
Altres característiques: Títol bonificable per pagament ràpid.  
  
  
4. Taula de correspondències entre els títols i els suports que els poden contindre  
  
  
  
Annex III  
Tarifes  
  
1. Tarifes dels títols  
  
Tipus de títol Combinació zonal tarifària  
 A - B B+¹ AB AB+¹  
Senzill 1,50 € 3,50 € 2,80 € 4,80 €  
Col·lectiu ² 0,80 € 1,60 € 1,20 € 2,00 €  
Gent Major Mensual - - - 9,70 €  
Mobilitat Mensual - - - 9,70 €  
Mobilitat Anual - - - 87,30 €  
TuiN i TuiN Jove³  
Saldo consumit per viatge 0,80 € 1,60 € 1,20 € 2,00 €  
TuiN i TuiN Jove³  
Consum mensual de saldo per a obtindre gratuïtat 35,00 € 53,00 €  
Títol de regularització - - - 100,00 €   
  
  
¹ El suplement tarifari aplicable als viatges amb origen o destinació a la parada d'Aeroport (àrea de suplement tarifari +) és de 0,80 € en els títols multiviatge i de 2,00 € en el títol Senzill, el qual ja està inclòs en les tarifes reflectides en la taula.  
² Els preus indicats són per viatge.  
³ Hi ha una diferència de tarifa del 15 % entre els dos títols que s'aplica, en el moment de la càrrega o la recàrrega, sobre el saldo carregat per a idèntics imports abonats, per la qual cosa el consum de saldo és idèntic per als dos títols.  
 Només és aplicable a la persona titular de suports personalitzats.  
 Abonable en el termini de trenta dies naturals computables a partir de l'endemà de l'emissió del títol, amb una bonificació per pagament ràpid del 50 % si l'abonament es produeix en els primers quinze dies naturals d'aquest període; en casos d'abonament immediat en el moment d'emissió del títol, s'aplicarà una bonificació del 80 % de l'import consignat.  
Nota: les tarifes aplicables als títols derivats d'acords han de referenciar-se a aquella d'entre les que recull aquesta taula més adequada al tipus de títol definit en el mateix acord.  
  
2. Tarifes dels suports  
  
Tipus de suport Adquisició Reactivació  
TSC anònima cartó 1 € -  
TSC anònima PVC i TSC personalitzada PVC específica per a Pensionista / Major de 65 anys 2 € -  
Resta de TSC personalitzades PVC 4 € 2 €¹  
  
  
¹ La reactivació només es requereix en els següents suports personalitzats específics: suport per a allotjar títols d'acords i suports per a aplicar reduccions per família nombrosa/monoparental o per família educadora.  
  
  
  
Annex IV  
Reduccions  
  
1. Es considera reducció la minoració de la tarifa corresponent als títols de transport de què es tracte, de la qual poden beneficiar-se determinades persones usuàries en funció del compliment d'uns certs requisits subjectius.  
Per a aplicar una reducció es requereix la possessió, per part de les persones beneficiàries, d'un suport personalitzat específic que permet que aquella es realitze en el moment de la càrrega o la recàrrega del títol de què es tracte.  
  
  
2. Les reduccions aplicables són les següents:  
  
a) FAMÍLIES NOMBROSES/MONOPARENTALS  
  
Reducció: 20 % per a persones pertanyents a famílies nombroses o monoparentals de caràcter general i 50 % per a les de famílies nombroses o monoparentals de caràcter especial.  
Acreditació: Mitjançant el carnet individual de membre de família nombrosa o el de membre de família monoparental que haja expedit la conselleria competent en matèria de família o, en defecte d'això, mitjançant el títol de família nombrosa que haja expedit la Generalitat. En els dos casos, seran igualment vàlids els documents o els carnets equiparables emesos per qualsevol altre organisme oficial competent de qualsevol estat membre de la UE.  
Títols als quals aplica i suports específics emprats: Títol Senzill o TuiN en suports TSC Família Nombrosa o Monoparental (general o especial).  
Títol Gent Major Mensual en suports TSC Gent Major Família Nombrosa o Monoparental (general o especial).  
Títols Mobilitat Mensual i Mobilitat Anual en suports TSC Mobilitat Família Nombrosa o Monoparental (general o especial).  
Títol TuiN Jove en suports TSC TuiN Jove Família Nombrosa o Monoparental (general o especial).  
  
  
  
b) FAMÍLIES ACOLLIDORES  
  
Reducció: 10 % per a persones pertanyents a famílies acollidores.  
Acreditació: Mitjançant el carnet de família acollidora expedit per la conselleria competent en matèria de família o qualsevol altre organisme oficial competent de qualsevol estat membre de la UE.  
Títols als quals aplica i suports específics emprats: Títol TuiN en suport TSC Família Acollidora.  
Títol TuiN Jove en suport TSC TuiN Jove Família Acollidora.  
  
Altres característiques: Aquesta reducció es pot acumular a la de família nombrosa. Per a la seua aplicació conjunta, la segona reducció s'ha d'efectuar sobre el preu resultant de practicar la primera. Només pot realitzar-se de manera automàtica la primera reducció, i la segona s'ha de sol·licitar en les dependències d'FGV designades a aquest efecte.  
  
  
c) PENSIONISTA / MAJOR DE 65 ANYS  
  
Reducció: 50 %, amb una percepció mínima de l'import corresponent al títol Senzill per a les combinacions zonals tarifàries A o B.  
Acreditació: Mitjançant la documentació acreditativa d'estar percebent una pensió emesa per l'Institut Nacional de la Seguretat Social (INSS), o de Classes Passives o Militars (MUFACE o ISFAS) o per qualsevol altre organisme oficial competent de qualsevol estat membre de la UE, per al cas de pensionista, o mitjançant DNI, permís de conduir, NIE o passaport en vigor, per als majors de 65 anys.  
  
Títols als quals aplica i suports específics emprats: Títol Senzill en suports TSC Pensionista / Major de 65 anys i TSC Gent Major.